《金缕曲（罗帛翦梅缀枯枝，与真无异作）》
宋代·蔡士裕

怪得梅开早。被何人、香罗剪就，天工奇巧。茅舍竹篱容不得，移向花堂深悄。别一样、风流格调。玉质冰姿依然在，算暗中、只欠香频到。著些子，更奇妙。

有时来伴金尊倒。几徘徊、认成真后，又还误了。费尽东君回护力，空把芳心萦绕。竟不解、索他一笑。夜月纱窗黄昏后，为爱花、翻被花情恼。个恩爱，负多少。

作者简介：蔡士裕，字子后，号古梅。度宗咸淳间丹阳学正蔡必荐长子（清光绪《丹阳县志》卷一八）。事见《曲阿诗综》卷八。今录诗七首。